આઝાદી વખતે જ બિહારથી શરૂ કરીને છેક આંધ્રપ્રદેશ સુધીના પટ્ટામાં અને રાજસ્થાનના છેડેથી છેક મહારાષ્ટ્ર સુધીના પટ્ટામાં આદિવાસી રાજ્યોની અલગથી રચનાની માગણીઓ હતી ખરી. તે વખતે તે શક્ય બન્યું નહોતું, પરંતુ આગળ જતા ઓડિશા, ઝારખંડ, છત્તીસગઢ જેવા રાજ્યો બન્યા, તે સાથે આદિવાસી નેતૃત્ત્વ પણ વિકસ્યું હતું. પરંતુ વર્તમાન સમયમાં મધ્ય પ્રદેશમાં તેની નવી તરાહ દેખાઈ રહી છે. કાંશી રામના બામસેફમાં મુખ્યત્વે શિક્ષિત અને નોકરીઓમાં રહેલા દલિતો સક્રીય બન્યા હતા અને આગળ જતા તેમાંથી રાજકીય પક્ષનો પાયો નખાયો હતો. મધ્ય પ્રદેશના આદિવાસીઓમાં પણ એવી હલચલ થઈ રહી હોવાનું નિષ્ણાતો નોંધી રહ્યા છે.